**ОТЧЕТ**

за дейността на Комисията за наблюдение на дейността на Комисията за енергийно и водно регулиране   
през 2016 г.

**Съдържание:**

1. Преглед на дейността 3
2. Изводи 8
3. Препоръки 9
4. Приложения 10
5. **Преглед на дейността**

Парламентарната комисия за наблюдение на дейността на КВЕР към 43-то НС продължи и през 2016 година работата си по теми с висока обществена чувствителност по отношение на механизмите за ценообразуване и контролът върху работата на естествените монополи в сектор “Енергетика” и ВиК услугите.

Основната функция на Комисията е осъществяването на предварителено, текущо и последващо наблюдение върху дейността на КЕВР по изпълнение на функциите и правомощията, възложени й със Закона за енергетиката и Закона за енергията от възобновяеми източници, които тя изпълнява като регулаторен орган.

При осъществяване на функциите си Комисията предприема следните действия:

1. изисква и изслушва веднъж месечно доклади от председателя на КЕВР по предварително формулирани теми;

2. изисква, в случай на необходимост, от председателя на КЕВР допълнителна информация, свързана с изясняването на въпроси, възникнали при изслушване на докладите по т. 1;

3. изслушва, на отделни свои заседания, в зависимост от предварително формулираната тема на докладите по т. 1, длъжностни лица, експерти и граждани;

4. изготвя доклади и по конкретни въпроси, обсъждани на нейни заседания, които са от съществено значение за по-нататъшното развитие на енергетиката и сектора на възобновяемите източници на енергия.

5. разглежда законопроекти, годишната програма на НС, проектите на актове на институциите на Европейския съюз и проекти за решения, декларации и обръщения, разпределени й от председателя на Народното събрание.

За втора година експертите на Парламентарната комисия изготвиха програма за планови дискусии, с които бяха обхванати всички аспекти на дейността на КЕВР. Темите от Годишната програма станаха основа за заседанията на Комисията. Отделно заседанията включваха разисквания по актуални въпроси, както и въпроси от организационен характер при функционирането на КЕВР.

По искане на парламентарна делегация от Република Косово, която беше посещение на КЕВР, беше проведена среща с Комисията за наблюдение на дейността на КЕВР. На срещата гостите бяха запознати с взаимодействието между Народното събрание и регулатора, като независим орган, избиран от законодателния такъв.

* 1. Заседания на Парламентарната комисия

През 2016 година Парламентарната комисия проведе 14 заседания за обсъждане на темите от Годишната програма, актуални въпроси и законопроекти. Темите на заседанията са представени в Приложение 1 към настоящия доклад.

През периода обсъжданите в Комисията законопроекти бяха три броя, както и внесените в Народно събрание Доклад за дейността на Комисията за енергийно и водно регулиране за 2015 г. и Годишна програма за участие на Република България в процеса на вземане на решения на Европейския съюз за 2016 година.

Отделно Комисията обсъди отчет за дейността на Комисията за енергийно и водно регулиране за второто полугодие на 2015 година и първото полугодие на 2016 година.

Значителна част от работата на Комисията беше насочена към обсъждане на конкретни теми в областта на централизираното топлоснабдяване, присъединяването на електроенергийни консуматори, изкупуването на енергийни съоръжения, разисквания по моделите за ценообразуване и други.

* 1. Работа по законодателни инициативи

По повод поставени на вниманието на Комисията за наблюдение на дейността на КЕВР от представители на неправителствени организации и граждани проблемни въпроси, бяха разработени предложения за законодателни промени в областта на топлоснабдяването, електроенергетиката и газоснабдяването, които бяха оформени като законодателни инициативни на народни представители.

Членове на КНД на КЕВР – народни представители и експертните сътрудници разработиха редица предложения за промени в готвените ЗИД-ове:

* Комисията представи свое предложение за изменение и допълнение на Закона за енергетиката № 402-01-3 внесен от Министерски съвет на 07.11.2014 г. и приет на първо четене на 15.01.2015 г., в което наред с редица нови инициативи в посока антикорупция бяха предложени и други промени, повишаващи степента на участие на неправителствани и браншови организации в обществения контрол на дейността на КЕВР;
* Комисията разработи и представи свои предложения за промени в Закона за енергийната ефективност;

Народни представители, членове на Комисията и експертните сътрудници участваха в работната група, назначена от министър Теменужка Петкова за подготовката на промени в Глава 10 „Топлоснабдяване“ на Закоина за енергетиката и представиха предложения за промени в готвените ЗИД.

По този начин Комисията допринесе за систематично обсъждане на законодателно ниво на онези въпроси, които имат висока обществена значимост.

* 1. Работни групи и експертни срещи

За постигане на по-добра оценка на взаимосвързаността на технически и нормативни въпроси в конкретни сфери бяха организирани работни групи и експертни срещи по темите на топлоснабдяването, електроенергетиката и газоснабдяването.

Народни представители и експертните сътрудници откликнаха на исканията за срещи за обсъждане на повдигнати от тях въпроси, свързани с дейността на КЕВР. Такива срещи бяха проведени:

* На експертно ниво в началото на 2015 г. – 2 срещи с представители на неправителствения сектор, на които бяха изслушани мненията и предложенията на тези организации за по-ефективен регулаторен контрол на развитието на енергетиката и осигуряване на прозрачност за обществото при ценообразуването.
* С Фирмата за топлинно счетоводство „ТЕХЕМ“, представена от нейния изпълнителен директор г-жа Милена Стоянова по въпроси свързани с обективността на тяхната дейност в резултат на получени жалби до Комисията за проблемите, свързани с качеството на отчетността за топлинното счетоводство.
* С Българската газова асоциация, представена от нейния председател г-н Пламен Павлов, на която бяха представени редица редица проблеми пред развитието на сектора битова газификация и предложени важни идеи за промени в нормативната база стимулиращи това развитие.
* С Асоциация „Природен газ“, представена от заместник-председателя и изпълнителен директор на „Овъргаз Инк“ г-н Светослав Иванов, на която среща бяха споделени проблеми и препятствията от гледна точка на бизнеса за либерализация на газовия пазар и създаване на условия за пазарно развитие на сектора в едни по-обективни и условия.

Една от неизпълнените цели на Комисията е въпроса за постигане на облекчения в административните и регулаторни процедури по присъединяване на нови обекти към инженерни инфраструктури.

На няколко заседания на КНД на КЕВР при изслушване на Комисията за енергийно и водно регулиране няколкократно бе поставен въпросът за предложение на промени в регулаторната рамка за облекчаване на тези процедури. Касае се за всички енергийни и ВиК компании, като електроразпределителни мрежи, газоразпределителни и топлофикационни мрежи, както и за мрежите на ВиК дружествата.

При условията на досега действащите нормативни документи цялата отговорност за това се носи от кандидат-потребителите, които заявяват такова присъединяване, като с това те фактически кандидатстват да станат клиенти и купувачи на услугите на тези обикновено монополни компании.

Идеята на членовете на Комисията за наблюдение на дейността на КЕВР бе тази отговорност да се сподели с монополните компании, като потребителят да бъде отговорен до изготвяне на идейния проект с количествено-стойностната сметка, а всички последващи съгласувателни действия се поемат от компанията-доставчик на услугата. По този начин ще бъдат опростени и съкратени тези съгласувателни процедури, както и ще бъдат спестени редица неудобства на гражданите и инвеститорите в България, паралелно с намаляване и на условията за корупция.

Това обаче означаваше промени в редица действащи законопроекти – в ЗЕ и ЗУТ, за което не достигна време.

* 1. Работа с жалби на граждани и организации

През изтеклата година в Парламентарната комисия постъпиха общо 23 броя жалби и сигнали, по които беше взето отношение. При тази дейност основен подход на Комисията е да изяснява в тясно сътрудничество с КЕВР на поставение въпроси и да съдейства за тяхното изясняване.

Основната част (45%) от жалбите касае процедурата по присъединяване на обекти на клиенти към електроразпраделителната мрежа. Тук се включват стопански и нестопански обекти на клиенти, но и обекти на производители от ВЕИ. Поради значимостта на темата Парламентарната комисия организира специално заседание, на което бяха изслушани както КЕВР, така и представители на ЕРП.

Другата значима тема от сигналите към Комисията е тази за централизираното топлоснабдяване – 22%. По тази тема също бяха инициирани изслушвания, включително с присъствието на Омбудсмана на Република България. 15% от сигналите касаят ценообразуването в сектор енергетика, тема, по която Парламентарната комисия редовно включва обсъждания в дневния ред на заседанията си.

По отношение на частните жалби в случаи, при които КЕВР вече е била взела отношение, дейността на Комисията се насочи към обсъждане на основанията, или липсата на такива, за поставяне на въпроса за ново разглеждане в КЕВР. А в останалите случай се търси задълбочено обсъждане на поставените проблеми.

1. **Изводи:**

В своята работа Парламентарната комисия акцентира върху подхода за открито и професионално обсъждане на теми с висока обществена значимост. Поставяйки акцента върху злободневни теми и изисквайки информация и пояснения, не само от КЕВР, но и от енергийни дружества и неправителствени организации, се забелязва постигане на напредък в някои области като:

* Предприемане на стъпки за ускоряване на изкупуването на електроенергийни съоръжения от ЧЕЗ България;
* Ограничаване на пракриката за представяне на ценови „буфери“ на енергийни дружества при регулирането на техните цени.

Тези действия на Прарламентарната комисия водят до подобряване на общата среда за доставката на услуги в енергийния и ВиК сектор, без да поставят под съмнение независимостта на КЕВР като институция.

Липсата на ясни дефиниции в ЗЕ за взаимоотношенията на НС с КЕВР е основание да се поставя въпроса за осигуряване на независимостта на КЕВР, но практиката на Парламентарната комисия е била и ще остане в полето на обсъждане и комуникация на проблемни аспекти, без да се включва елемент на въздействие върху решенията на КЕВР.

Същевременно е целесъобразно да се продължи работата на Парламентарната комисия, което произтича от повишената отговорност на законодателния орган за дейността на КЕВР, както и от това, че предвидения в ЗЕ доклад на КЕВР за годишен период не е достатъчен за изграждане на задълбочена оценка за изпълнение на задачите на КЕВР, но и за предприемане на навременни законодателни инициативи при необходимост от подобряване на регулаторната рамка в процеса на преход към либерализиран електроенергиен пазар. В допълнение и поради липсата на други формати за участие на граждански и неправителствени организации, заседанията на Парламентарната комисия са важен елемент за постигане на откритост и достъпност на важни за обществото институции.

1. **Препоръки**

За следващият програмен период или за следващо Народно събрание, в случай на прекратяване на работата на 43-то НС, се предлага с повишено внимание да се проследи развитието на следните инициативи:

* Законодателни инициативи за балансиране на регулаторните въздействия върху участниците на газовия пазар;
* Законодателни инициативи за приложение на препоръките на Световната банка за прилагане на модела, по който да се либерализира напълно електроенергийният пазар и да се разработят механизми за защита на енергийно уязвимите потребители;

Препоръчително е продължаване на усилията за постигане на облекчения в административните и регулаторни процедури по присъединяване на нови обекти към инженерни инфраструктури.

В тази връзка е необходимо задълбочена работа за въвеждане на координирани промени в редица действащи законопроекти – в ЗЕ и ЗУТ. За това следва да се търси ефективното съдействието, както на Комисията по енергетика, така и на Комисията за регионално развитие.

Необходимо е също така да се подобри взаимодействието с неправителствените организации и гражданите като се въведат по-ясни правила за включването им в дейността на Комисията.

1. **ПРИЛОЖЕНИЯ**

Заседания и теми на ПК за наблюдение на дейността на КЕВР за 2016 година:

|  |  |
| --- | --- |
| Дата | Tеми |
| 28/01/2016 | 1.Отчет за дейността на Комисията за енергийно и водно регулиране за второто полугодие на 2015 г.  2.Промяна на методиката за регулаторно ценообразуване при наличие на свободен пазар на активна електрическа енергия у нас и осигуряване на условия за устойчивост на функцията „Обществен доставчик“. |
| 11/02/2016 | 1. Разглеждане и обсъждане на Годишна програма за участие на Република България в процеса на вземане на решения на Европейския съюз (2016г.), №602-00-7, внесена от Министерски съвет на 29.01.2016 г.  2. Изслушване на КЕВР по предприети действия за подобряване на работата в енергийния и ВиК сектор по въпроси с високо обществено значение. |
| 17/03/2016 | .Разглеждане и обсъждане на законопроект за ратифициране на Споразумението за предоставяне на консултантски услуги за разработване и стратегия за финансиране, укрепване на регулаторния капацитет и повишаване ефективността на предоставяните услуги в отрасъл ВиК между Министерството на регионалното развитие и благоустройството и Международната банка за възстановяване и развитие, подписано на 23 февруари 2016 г., № 602-02-5, внесен от МС на 10.03.2016 г. |
| 31/03/2016 | 11.Регулаторни механизми за гарантиране на системна устойчивост и прогнозируемост с отчитане на значителни трансгранични потоци на електрическа енергия при възникване на обединени пазари (coupled markets).  2.Позицията на КЕВР по отношение на инвестиционните разходи за енергийни обекти, които са подали заявления за подкрепа по европейски и национални схеми за подпомагане до 2011 г., към които се прилага пар.18, създаден с ПРЕХОДНИ И ЗАКЛЮЧИТЕЛНИ РАЗПОРЕДБИ към ЗИД на ЗЕ (ДВ, бр. 56 от 2015 г., в сила от 24.07.2015 г., изм., бр. 100 от 2015 г.)  3.Водещи фактори за определяне на цени на електрическата и топлинната енергия на дружествата от сектор „Топлоенергетика“, при прилагане на метода на регулиране „Норма на възвръщаемост на капитала“, които оказват влияние върху крайните решения на КЕВР при прилагане методика за определяне на цените на топлинната и електрическа енергия за топлофикационните дружества, във връзка с намаляването на цените на природния газ. |
| 21/04/2016 | 1. Разглеждане и обсъждане на Доклад за дейността на Комисията за енергийно и водно регулиране за 2015 г., вх. № 620-00-9, внесен от Комисията за енергийно и водно регулиране на 31.03.2016 г.  2. Изслушване на информация от КЕВР относно резултати от одитите на лицензиантите, опериращи централи от сектора на ВЕИ. |
| 19/05/2016 | 1.Изслушване на информация относно предприетите от КЕВР действия за преодоляване на изоставането при изпълнение на задължението за изкупуване, от страна на мрежовите дружества, на енергийни съоръжения.  2.Изслушване на информация от КЕВР относно общите условия на топлофикационните дружества и възможността за прилагане на индивидуални договори.  3.Изслушване на информация от КЕВР относно резултати от одитите на лицензиантите, опериращи централи от сектора на ВЕИ. |
| 16/06/2016 | 1.Изслушване на КЕВР, ЕСО и ЕРП-тата по темата за спазване на действаща Наредба за 1.Оценка на КЕВР за работата на либерализирания енергиен пазар след стартиране работата на Българската независима енергийна борса (БНЕБ).  2.Запазване на постигнатото финансово стабилизиране на Националната електрическа компания при продължаване действието на модела на единствен купувач и през следващия ценови период 2016-2017 г. |
| 23/06/2016 | 1.Обсъждане с участието на г-жа Мая Манолова, омбудсман на Република България на тема: „Защита на правата на потребителите в отношенията им с топлофикационните дружества.“ |
| 21/07/2016 | 1.Резултати от осъществяване на контролните функции на КЕВР за подобряване на качеството на услугите във ВиК сектора. |
| 29/09/2016 | 1. Обсъждане на ефекта от инвестиционните програми на газопреносни и газоразпределителни дружества за развитие на пазара на газ у нас.   2. Възможности за промени в регулаторната политика на КЕВР за стимулиране на инвестициите на газоразпределителните дружества в развитие на мрежите и повишаване на дела на газификацията в България за изпълнение на принципите и целите на европейската енергийна политика за ограничаване на емисиите. |
| 12/10/2016 | 1.Информация относно предприетите действия от страна на КЕВР по сигнал от н.п. Красимир Каракачанов, Валери Симеонов и Искрен Веселинов за нарушаване на условията по лицензията за експлоатацията на „ТЕЦ Варна“ ЕАД.   2.Резултати от прилагане на система за сертификация за произход на електрическа енергия, произведена по комбиниран начин, на периоди, по-малки от една година. |
| 16/11/2016 | 1.Представяне, обсъждане и гласуване на законопроект за държавния бюджет на Република България за 2017г., № 602-01-64, внесен от Министерски съвет на 31 октомври 2016 г. – за първо гласуване. |
| 01/12/2016 | 1.Представяне, обсъждане и гласуване на законопроект за изменение и допълнение на Закона за енергийната ефективност, № 602-01-72, внесен от Министерски съвет на 08.11.2016 г. – за първо гласуване |
| 15/12/2016 | 1. Изпълнение на инвестиционните програми на електропреносни и електроразпределителните дружества и ефекта за повишаване качеството на услугите и подобряване на условията за присъединяване на нови клиенти.  2. Представяне, обсъждане и гласуване на законопроект за предсрочно прекратяване на договори за производство на електрическа енергия, № 554-01-125, внесен от Валери Симеонов и г.н.пр. на 08.07.2015 г.– за първо гласуване. |